黄庭坚
送张沙河游齐鲁诸邦
张侯去沙河，三食邺下麦。
笔力望晁董，颇遗俗眼白。
平生学经纶，胸中负奇画。
未论功活人，饱饭不常得。
妻寒尚宾敬，儿饿犹笔墨。
侧闻共伯城，鱼稻颇宜客。
又持尘生甑，欲往立四壁。
平生贷米家，十辈来簿责。
囊无孔方兄，面有在陈色。
守株伺投兔，岁晚将何获。
广道无人行，春风转沙石。
栖栖马如狗，去谒东侯伯。
布衣未可量，苍髯身八尺。
鱼乾要斗水，士困易为德。
譬之举大木，人借一臂力。
诸公感意气，岂待故相识。
吾穷乏祖饯，折柳当马策。